Worcester F 80 Distinctiones

167 Operariorum

Operariorum tria sunt genera, de quibus, Apo. 3[:15-16]: *Utinam calidus* esset *aut frigidus, sed quia tepidus es incipiam te euomere*, etc. Calidi sunt fideliter operantes. Et ponit Chrisostomus *Super Mattheum*, tria figura[[1]](#footnote-1) per que boni operarii distinguntur a malis. Primum est quod bonus prius respicit ad opus quam[[2]](#footnote-2) ad cibum, sed malus econtro. Sic serui Dei prius attendere debent Dei gloriam quam propriam utilitatem, sed mali econtro. Secundum signum est quod bonus totam diem expendit circa opus, sed modicum tempus circa cibum, sed mali econtro. Tercio signum est quod bonus si non possit opus perficere, erubescit mercedem petere, aut coram domino suo apperere sed malus econtro. Sic boni spiritualiter si aut carnis fragilitate impeti non possunt perficere quod intendunt in suis orationibus erubescunt, sed mali econtro, quia quantumcumque male agunt de Dei misericordia presumunt.

¶ Alii operantur nequiter et illi sunt frigidi.

¶ Alii operantur negligenter et illi sunt tepidi, qui sepe sunt peiores quam frigidi. Aqua enim calida quando congelatur, forcius congelatur quam frigida eo[[3]](#footnote-3) quod frigus vbi maiorem resistenciam inuenit virtutem suam forcius imprimit. Similiter ferrum et frigidum et durum forcius ignitur quam stipula propter causam iam dictam, eodam modo quando boni efficiuntur mali peiores sunt quam ceteri, quia diabolus forcius imprimit in eis suam maliciam propter multam quam reperit resistenciam. Mali autem quando reuertuntur feruenciores sunt quam tepidi, quia ibi Deus imprimit suam graciam. Ideo dicitur Eccli. 42[:14]: *Melior est iniquitas viri quam benefaciens mulier*. Quia prauus cum conuertitur[[4]](#footnote-4) feruencius operatur quam tepidus. In omni quippe statu indicebatur homini operacio et non ocium, quia in statu innocencie tenebatur ad laudem et ad cultum[[5]](#footnote-5) Dei, Gen. 2[:15]: *Posuit eum in paradiso, ut operaretur*. In statu culpe adductus est homo labori et pene, Gen. 3[:19]: *In sudore vultus tui*. In statu gracie addictus[[6]](#footnote-6) est ad opera penitencie post lapsum, Apo. 2[:5]: *Memor esto unde excideris: et prima opera fac*. Sed hiis[[7]](#footnote-7) omnibus aduersatur accidia que ideo

/fol. 272va/

comparatur arbori sterili et paralisi. Vnde [1] Mach. 9[:55]: *Alcimus percussus est paralisi, et impedita sunt opera eius*. Item comparatur [Marc. 9:16-26] puero paralitico qui male torquetur quia intus et extra affligitur. Item comparatur[[8]](#footnote-8) turdo a tarditate volatus sic dicto qui tandem a proprio stercore inuiscatur, [Jer.] 48[:11]: *Requieuit Moab in fecibus suis*.

¶ Item accidiosus vocatur asinus diaboli quia tota die oneratur, verberatur, et in fine tribulater pascitur.

¶ Item operari nos mouent periculositas loci in quo sumus.[[9]](#footnote-9) Oportunitas temporis quod percurrimus. Modicitas pene quam nunc proferimus.[[10]](#footnote-10) Immensitas mercedis quam nunc meremur. Ideo dicit Psal. [118:112]: *Inclinaui cor meum ad faciendas justificationes tuas*. Item Psal. [38:8]: *Et nunc que est exspectacio, nonne Dominus*. Sicut enim ignis semper est in motu, sic cor hominis donec habeat domum quem expectat. Vnde Augustinus in *Confessione*, Domine fecisti nos ad te, ideo inquietum est cor meum donec veniat ad te. Sic enim ordinauit Deus in naturalibus et in artificialibus vt sit progressus ab inferiori ad superius, a paruo ad magnum, a deformo ad formosum, ab imperfectum ad perfectum, a motu ad terminum. Sic et in moralibus ab humilitate et labore penitentie ad sublimitatem et quietem glorie, Luc. 6[:25]: *Ve vobis qui nunc ridetis quia* plorabitis *et flebitis* in futuro.

¶ Item quintum est continuitas pugne in qua laboramus. Impugnat enim nos triplex hostis. De quo vide supra capitulo [84] *Hostis*.[[11]](#footnote-11) Sextum, est multiplex adiutorium quod nunc habemus, scilicet, arma virtutum, [1] Cor. 13[:13]: *Nunc autem manent fides, spes, caritas*. Et remedia sacramentorum, Rom. 6[:22]: *Nunc* autem *liberati a peccato, servi facti Deo, habetis fructum vestrum in sanctificationem, finem vero*.

¶ Ad perfeccionem boni operis requiritur tria. Vnum antecedens sicut inductiuum quod est fuga mali, Psal. [36:27]: *Declina a malo*. Aliud concomitans tamquam effectiuum, scilicet, gratia Spiritus Sancti, [1] Cor. [15:10]: *Abundancius omnibus laboraui non ego, sed gratia*. Tercium, communis tanquam conseruatiuum, scilicet, leticia animi, Psal. [50:14]: *Redde michi letitiam salutaris tui*.

¶ Ista tria eleganter habuit iste sanctus quia nihil bibit, quia Spiritu Sancto plenus, quia in vtero exaltauit, quia perfecte tenuit quod Apostolus docuit in hiis verbis vbi primo mouet ad fugam mali, cum dicit secundo ad[[12]](#footnote-12) amorem boni, cum di-

/fol. 272vb/

cit tercio ad cautelam perseueranti. Cum dicit igitur in primo [Tit. 1:11], hortatur fugere mala que maximam mundi partum *subuertunt*, scilicet, gulam et luxuriam.

¶ Item, tria mouent hominem ad operandum uel faciendum aliquid, scilicet, honor facti, propter quod multi intuntur in probitates ut in torneamentis milites, in argumentis studentes. Secundum, est rigor mandati propter quod subditi veniunt et vadunt ad iussum prelati. Tercium, est amor premii propter quod conducuntur et laborant operarii. Et de omnibus operibus nostris vult Deus quod nos habeamus meritum, proximus exemplum, Deus laudem.

¶ Item ad strenue operandum mouent, primo Dei et angelorum inspeccio. Secundo operis apropriacio operarii. Plus laborant in propria area quam in aliena. Tercio laboris remuneracio. De hiis dicitur Prou. 22[:29]: Vidisti virum *velocem,* quo ad primum, *in* operibus suis, quo ad secundum *coram regibus stabit*, quo ad tercium.

¶ Item tria mouent ad operandum siue sustinendum, verbum, exemplum, et premium. Hoc est persuasio verbi, ostensio exempli, magnitudo premii. Ideo Dominus dicit, [Matt. 11:29]: *Discite a me*, ecce primum, *quia mitis sum*, quo ad secundum, *et invenietis requiem animabus*, quo ad tercium.

¶ Item tria solent mouere operarium ad operandum instituentis auctoritas, temporis oportunitas, operantis vtilitas. De primo a prima hominis conditione Deus instituit eum ad operandum, Gen. 2[:15]: *Posuit in paradiso vt operaretur*. De secundo omnia tempus habent. Ideo dicit Apostolus, Gal. 6[:10]: *Dum tempus habemus, operemur bonum ad omnes*. De tercio erit merces operi tuo que nihil aliud est quam Deus ipse. Vnde dixit Dominus ad Abraham, Gen. [15:1]: *Ego merces tua magna nimis*.

¶ Item tria exiguntur in operante, scire, posse, velle. Piger quia non vult. Ideo creator noster qui vult omnes homines saluos fieri misit sicut promisit nobis talem qui posset, sciret, et vellet saluare. Ideo merito vocatur Dominus in quo potencia, Psal. [146:5]: *Magnus Dominus noster et magna virtus.* Justus in quo sapiencia, Sap. 2[:22], Diligunt iudicium. Eccli. 10[:1]: *Judex sapiens iudicabit populum suum.* Noster in quo voluntas clementissima, Psal. [45:8]: *Susceptor noster Deus Jacob*.

¶ Item ad hoc quod operarius mereatur, respondetur quod mane incipiat incepto proficiat. In perfecto[[13]](#footnote-13)

/fol. 273ra/

perseueret. Primum spectat ad peccatores. Secundum ad penitentes. Tercium ad perfectos. De primo Psal. [103:22-23]: *Ortus est sol et congregati sunt*, etc., vsque *Exibit ad opus suum*. Eccle.

9[:10]: *Quodcumque potest manus tua, instanter operare*.

De secundo, Mala. 1[:14]: *Maledictus qui* facit opus Dei negligenter. Hoc est contra hypocritas. Ideo Apostolus, [2] Tim. 2[:15]: *Sollicite cura teipsum* exhibis *operarium inconfusibilem*, etc., vsque *verbum veritatis*.

¶ Sed timeo quod homine possit dici [Luc. 10:2]: *Messis quidem multa, operarii* vero *pauci*. De tercio [Eccli.] 18[:6]: *Cum consummauerit homo, tunc et incipiet, cum quieuerit*. Operabitur quia secundum Apostolum, [Rom. 2:6]: *Reddet vnicuique secundum opera* sua.

¶ Item tria impediunt hominem ab operacione ignorancia, displicencia, difficultas. Propter ignoranciam excusabat se Habacuk ne ferret prandium Danieli, Dan. 14[:32-34]. Propter displicenciam noluit Joseph consentire, Gen. 39[:8-10]. Propter difficultatem noluerunt Israel ascendere ad terram promissionis, Num. 13[:32]. Sed aliqua que viduntur difficilia sunt facilia, quale est abstinere a malo, quod quidem multo facilius est cum nichil ponat quam operari, Eccli. 3[:32]: *Cor sapiens abstinebit se a peccatis*. [1] Pet. 2[:11]: Abstineatis *vos a.*

¶ Item est aliquod operans cum motu et labore vt homo et cetera animancia. Est et aliud cum motu sed sine labore ut sol et lunaria. Et tercium operans sine motu et sine labore ut Deus. Nam sua sola voluntas sufficit ad producendum res in esse.

¶ Item, operarius eruit impura, egit mansura, reparat casura, percipit matura. Pro impuris vtpote criminibus eruendis, [2] Tim. 2[:15]: *Sollicite cura teipsum exhibere Deo, operarium inconfusibilem*. Pro mansuris vtpote criminibus virtutibus adquirendum etc. Ideo vita sibi sufficientis operarii conculcabatur. Pro casuris vtpote peccantibus corrigendum, Luc. 10[:2]: *Rogate dominum messis vt mittat*. Pro maturis vtpote celestibus degustandum, [1] Tim. 5[:18]: *Non alligabis os boui trituranti. Dignus est operarius mercede*.

¶ Item in operacione considerabit Deus tria: multitudinem operis, radicem amoris, diuturnitatem laboris.

¶ De primo, Psal. [93:19]: *Multitudinem* doloris *in corde meo*. De secundo Luc. 21[:1-4]: *Vidua* plus optulit offerendo *duo minuta* *quia.* Non quantum sed ex quanto aufertur pensat Deus. De tercio, Matt. 20[:11-12]: *Murmurabant*

/fol. 273rb/

*qui* portabant *pondus diei, et estus*. De hiis tribus dicitur Sap. 11[:21]: *Omnia disposuisti in numero, pondere et mensura*. Quia Deus remunerat mensuram temporis, numeri operis, ponderis amoris.

¶ Multis theologicis apud peripsum in scola disputantibus, ingrediens quidam stultus, Quero numquod a vobis omnibus quid horum sit melius, facere quod homo scit vel adiscere quod nescit. Tandem conclusum est quod melius est quod homo nouit secundum illud Jac. 1[:22]: *Non auditores* legis justificabuntur. Minus enim peccatum est nescire quid appetas quam ea que noueris non implere. Ergo dixit stultus omnes vos ego confuto qui tantum laboratis vt discatis quod noscitis et non curatis opere implere que scitis.

1. tria figura ] Lambeth, F 128 *om*. F 80. [↑](#footnote-ref-1)
2. quam ] Lambeth, F 128 *om*. F 80. [↑](#footnote-ref-2)
3. eo ] Lambeth, F 128 *corr*. itaF 80. [↑](#footnote-ref-3)
4. conuertitur ] Lambeth, F 128 *corr*. peruertitur F 80. [↑](#footnote-ref-4)
5. cultum ] *add*. et F 80. [↑](#footnote-ref-5)
6. addictus ] Lambeth *corr.* additus F 80. [↑](#footnote-ref-6)
7. hiis ] *add*. ~~op~~ F 80. [↑](#footnote-ref-7)
8. comparatur ] *add.* ~~turb~~ F 80. [↑](#footnote-ref-8)
9. sumus ] F 128 adds: De quo vide capitulo [350] Surge. [↑](#footnote-ref-9)
10. proferimus ] F 128 adds: De quo vide capitulo [283] Pena. [↑](#footnote-ref-10)
11. hostis ] F 128 reads: De quo supra capitulo [167] Hostis. [↑](#footnote-ref-11)
12. ad ] *add*. ad F 80. [↑](#footnote-ref-12)
13. perfecto ] *add.* perseuer- F 80 [↑](#footnote-ref-13)